Eriksen leder Follo mot Østsiden
Etter noen tøffe måneder, hvor tre av spillerne er siktet for kampfiksing, i tillegg til at trener Hans Erik Eriksen ble siktet for korrupsjon, kom torsdag gladmeldingen om at saken mot Follo-treneren er henlagt.Det betyr at Eriksen igjen kan lede Ski-laget. - Han vil lede laget fra lørdag, bekrefter styreleder Ole Bjørn Fausa overfor VG Nett. Eriksen vil imidlertid ikke bli alene med treneransvaret. - Han vil få delt treneransvar i den resterende delen av sesongen med Michael Frank, som har ledet Follo i hans fravær. Det er en anerkjennelse av den gode jobben Michael har gjort mens Eriksen har vært borte. Ringen sluttes Hans Erik Eriksen ble fritatt for sine treneroppgaver i august, og har i stedet jobbet med andre oppgaver i klubben den siste tiden. Han har likevel vært involvert på treningsfeltet, men ikke vært med på Follos kamper. Selv uten Eriksen ved roret, har Akershus-laget klart seg bra. Tre serierunder før slutt leder Follo andredivisjon avdeling fire med fem poeng, og lørdag møter de paradoksalt nok Østsiden, den samme motstanderen Follo hadde da ryktene om kampfiksing før første gang begynte å svirre: Follo ledet 3-0 i oppgjøret, men fire mål i mot på 20 minutter gjorde at Ski-laget overraskende tapte kampen. - Det er litt typisk Follo, akkurat det, ringen blir på en måte sluttet, humrer Ole Bjørn Fausa.
Tidligere korrupsjonssiktede Hans Erik Eriksen er lørdag tilbake på Follo-benken, men må nøye seg med delt treneransvar ut sesongen.